พิษ “โควิด” โลก ฉุดยอดส่งออกรถยนต์ ก.ย. หด 34.45% 9 เดือน ร่วง 36.49%
พิษ “โควิด” โลก ฉุดยอดส่งออกรถยนต์ ก.ย. หด 34.45% 9 เดือน ร่วง 36.49% "ส.อ.ท." ลุ้นทั้งปีได้ตามเป้า 7 แสนคัน 
พิษ “โควิด” โลก ฉุดยอดส่งออกรถยนต์ ก.ย. หด 34.45% 9 เดือน ร่วง 36.49% "ส.อ.ท." ลุ้นทั้งปีได้ตามเป้า 7 แสนคัน
19 ต.ค. 2563

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ยอดการส่งออกรถยนต์สำเร็จรูปในเดือน ก.ย.63 อยู่ที่ 63,941 คัน ลดลงจากเดือนเดียวกันของปีก่อน 34.45% โดยการส่งออกลดลงทุกตลาด เนื่องจากยอดขายรถยนต์ในประเทศคู่ค้าลดลงจากการระบาดของไวรัสโควิด-19 และยังฟื้นตัวได้ไม่ดีนัก ซึ่งมีมูลค่าการส่งออก 36,762 ล้านบาท ลดลงจากเดือนเดียวกันของปีก่อน 28.90% อย่างไรก็ดี การส่งออกรถยนต์ในเดือนก.ย.63 เพิ่มขึ้น 11.39% จากเดือนส.ค.63
ส่งผลให้ในช่วง 9 เดือนแรกของปีนี้ (ม.ค.-ก.ย.63) ส่งออกรถยนต์สำเร็จรูปได้ 521,457 คัน ลดลงจากช่วงเดียวกันของปีก่อน 36.49% คิดเป็นมูลค่าการส่งออก 288,219 ล้านบาท ลดลงจากช่วงเดียวกันของปีก่อน 31.85%
โดยคาดว่าการส่งออกรถยนต์ในปีนี้ จะได้ตามเป้าที่ 7 แสนคัน ถ้าไม่มีการระบาดของไวรัสโควิด-19 รอบสองจนต้องล็อกดาวน์ในประเทศคู่ค้าอีก
ส่วนการผลิตรถยนต์ในเดือนก.ย.63 มีทั้งสิ้น 150,345 คัน ซึ่งถือเป็นเดือนที่ 2 ที่ผลิตรถยนต์ได้มากกว่า 1 แสนคัน แต่ยังลดลงจากเดือนเดียวกันของปีก่อน 11.29% ทั้งนี้ การผลิตเพื่อการส่งออกลดลง 25.41% และผลิตเพื่อจำหน่ายในประเทศ เพิ่มขึ้น 5.14% ซึ่งถือเป็นเดือนแรกหลังการระบาดของไวรัสโควิด-19 ที่การผลิตรถยนต์เพื่อขายในประเทศเพิ่มขึ้นจากช่วงเดียวกันของปีก่อน
ส่งผลให้รถยนต์ที่ผลิตได้ในช่วง 9 เดือนแรกของปีนี้ มีจำนวนทั้งสิ้น 963,066 คัน ลดลงจากช่วงเดียวกันของปีก่อน 38.76% โดยปีนี้ คาดว่ายังคงผลิตรถยนต์ได้ตามเป้าที่ 1.4 ล้านคัน ถ้าไม่มีการระบาดของโรคโควิด-19 รอบสองทั้งในประเทศและต่างประเทศ
ส่วนยอดขายรถยนต์ภายในประเทศเดือนก.ย.63 มีจำนวนทั้งสิ้น 77,433 คัน ลดลงจากเดือนเดียวกันของปีก่อน 4.1% แต่เพิ่มขึ้น 12.41% จากเดือนส.ค.63 เพราะรัฐบาลผ่อนคลายมาตรการล็อกดาวน์เพิ่มขึ้น การช่วยเหลือผู้ได้รับผลกระทบจากการแพร่ระบาดของโควิด-19 ของรัฐบาล และการแนะนำรถยนต์รุ่นใหม่รวมทั้งส่งเสริมการขายของผู้จำหน่ายรถยนต์ การจัดงานมอเตอร์โชว์ในเดือนก.ค. และส.ค.ที่ผ่านมา
ส่งผลให้ในช่วง 9 เดือนแรกของปีนี้ มียอดขายรถยนต์ในประเทศ 534,219 คัน ลดลงจากช่วงเดียวกันของปีก่อน 22.1% ทั้งนี้คาดว่ายอดขายรถยนต์ภายในประเทศปีนี้ จะทะลุเป้า 7 แสนคัน ถ้าไม่มีการระบาดของโรคโควิด-19 รอบสองในประเทศ
 